CELEX: 32015R0021
Language: lt
Date: 2015-01-05 00:00:00
Title: 2015 m. sausio 5 d. Komisijos įgyvendinimo reglamentas (ES) 2015/21 dėl tam tikrų prekių klasifikavimo Kombinuotojoje nomenklatūroje

8.1.2015   
            
            
               LT
            
            
               Europos Sąjungos oficialusis leidinys
            
            
               L 4/10
            
         KOMISIJOS ĮGYVENDINIMO REGLAMENTAS (ES) 2015/21
   2015 m. sausio 5 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (EEB) Nr. 2913/92 12 straipsnio 6 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. sausio 5 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB, Euratomas) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  35 × 33 × 4 mm dydžio keturkampiame plastikiniame korpuse įtaisytas elektroninis komponentas (kitaip – žaidimo kasetė).
                  Žaidimo kasetė yra sudaryta iš spausdintinės plokštės su integriniais grandynais (pastoviosios atmintinės (ROM) ir „flash“ atmintinės), pasyviųjų elementų (kondensatorių, rezistorių) ir kelių kontaktinių jungčių.
                  Pastoviojoje atmintinėje (ROM) saugoma taikomoji programa (vaizdo žaidimas), šios atmintinės naudotojas negali keisti arba modernizuoti. „Flash“ atmintinėje saugomi žaidžiant žaidimą sukurti duomenys, pvz., parinktys, pasiekti žaidimo lygiai ir rezultatai.
                  Dėl savitos formos ir tam tikros kontaktinių jungčių konfigūracijos žaidimo kasetė gali būti naudojama tik su konkretaus prekės ženklo ir tipo vaizdo žaidimų pultais, priskiriamais 9504 pozicijai.
                  Žr. paveikslą (1).
               
               
                  9504 50 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 95 skirsnio 3 pastaba ir KN kodus 9504 ir 9504 50 00 atitinkančiais prekių aprašymais.
                  Be „flash“ atmintinės, kasetėje dar yra pastovioji atmintinė (ROM), kurioje saugomas žaidimas. „Flash“ atmintinėje saugoma tik žaidimui žaisti reikalinga informacija, pvz., žaidėjų parinktys, pasiekti žaidimo lygiai ir rezultatai. Kasetė gali būti naudojama tik vaizdo žaidimams žaisti kartu su žaidimų pultu. Todėl ji nepriskirtina 8523 pozicijai kaip laikmena, skirta garsui ar kitiems reiškiniams įrašyti (taip pat žr. Suderintos sistemos paaiškinimų 8523 pozicijos paaiškinimų šeštos pastraipos f punktą).
                  Kasetė laikytina dalimi arba reikmeniu, tinkamu naudoti vien tik arba daugiausia su žaidimų pultu, priskiriamu 9504 50 pozicijai, todėl ji klasifikuotina priskiriant KN kodą 9504 50 00 (taip pat žr. Suderintos sistemos paaiškinimų 9504 pozicijos paaiškinimų 2 dalies trečią pastraipą).
               
            
         (1)  Paveikslas pateikiamas tik dėl informacijos.